Zajac, Pavol, poslanec NR SR (2014-10-22):
Vážená pani podpredsedníčka Národnej rady, pán minister, pán spravodajca, dámy a páni, naozaj nebýva často, žeby som vystúpil k vládnemu návrhu zákona pozitívne. Takže hneď na začiatku poviem, že ja vítam tento návrh zákona vládny, poviem v krátkosti aj prečo. Keď som asi pred rokom a pol dvakrát navrhoval návrh zákona o tom, aby pri spotrebiteľských nebankových úveroch bol strop úrokov, tak navrhoval som to preto, lebo státisíce ľudí na Slovensku sa dostali cez tieto nebankovky do exekúcií. Státisíce ľudí prichádzali alebo desaťtisíce ľudí prichádzali o svoje nemovitosti a aj vtedy som hovoril, aj teraz to poviem, prvá vláda Roberta Fica na konci svojej vlády zrušila stropy pri týchto spotrebiteľských úveroch, čo spôsobilo, že na slovenský trh prišli nebankové subjekty, garážové subjekty, tisíce takýchto subjektov, ktorí zdierali neprimeranými úrokmi slovenských občanov, ktorí pri svojej naivite alebo pri zlej finančnej situácii si brali tieto úvery a následne sa dostávali do problémov, nesplácali tieto úvery a následne na nich nastúpili exekútori. Keď som predkladal návrh zákona o tom, aby existoval strop pri týchto úrokoch, tak už vtedy som hovoril o tom, že bude potrebné, aby tieto nebankové subjekty, ktoré fungujú na finančnom trhu, aby podliehali určitej forme licencie alebo dohľadu. Jedno, ako to nazveme, ale určite ani dobrý zákon, ktorý sa nakoniec prijal vládnymi poslancami, náš opozičný návrh bol dvakrát odmietnutý, nakoniec bol prijatý vládnymi poslancami návrh zákona o ochrane spotrebiteľských práv, medziiným aj aby boli stropy pri týchto úveroch, čo sme privítali a aj podporili, ale niekto to musí aj kontrolovať na tomto finančnom trhu, a tie nebankové subjekty, ktoré chcú poskytovať takéto finančné úvery, tak si musia byť vedomé, že tu nemôže byť úverový klondike, lebo aj kolega Hlina včera spomínal prípad, že aj po prijatí tohto zákona o ochrane spotrebiteľských úrokov, úverov, tak sa stávajú ešte prípady aj dneska, keď tieto nebankové subjekty nedodržia tento zákon o ochrane spotrebiteľov. Preto vítam tento návrh zákona, dohľad, ktorý bude vykonávať Národná banka Slovenska. Musím povedať pravdu, že jej veľmi nezávidím túto prácu, určite bude potrebovať aj kus, títo pracovníci, ktorí budú vykonávať tento dohľad, budú potrebovať aj kus odvahy. Títo finanční žraloci, keď ich takto mám nazvať, to sú iní finančníci ako tí, s ktorými sa stretávali doteraz. S odľahčením musím povedať, keď pán minister povedal, že nebude mať vplyv na podnikateľské prostredie, ja pevne dúfam, ja pevne dúfam, že na tých nepoctivých na finančnom trhu, ktorí poskytujú tieto úvery v rozpore so zákonmi, ktoré na Slovensku máme prijaté na ochranu spotrebiteľov, ja pevne verím, že na týchto vplyv bude mať, že takíto zmiznú z nášho finančného trhu, rôzne garážové firmy a nebudem to tu ďalej rozvádzať. Ja na žiadosť združenia týchto nebankoviek, keď som prijímal, teda navrhoval zákon o tom, aby bol strop pri úrokoch, tak niekoľko mesiacov sa zástupcovia týchto nebankoviek chceli so mnou stretnúť, nakoniec som sa s nimi stretol a už vtedy aj oni si boli vedomí, ten, kto bude chcieť v tomto sektore na Slovensku podnikať, bude musieť podliehať nejakej forme dohľadu. Preto tá forma dohľadu tu dneska v prvom čítaní je a my za KDH ju podporíme. Ďakujem pekne.